CELEX: 32011Y0208(01)
Language: mt
Date: 2011-01-20 00:00:00
Title: Deċiżjoni tal-Bord Ewropew dwar ir-Riskju Sistemiku tal- 20 ta’ Jannar 2011 dwar il-proċeduri u r-rekwiżiti għall-għażla, il-ħatra u s-sostituzzjoni tal-membri tal-Kumitat Xjentifiku Konsultattiv tal-Bord Ewropew dwar ir-Riskju Sistemiku (BERS/2011/2)

8.2.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 39/10
            
         DEĊIŻJONI TAL-BORD EWROPEW DWAR IR-RISKJU SISTEMIKU
   tal-20 ta’ Jannar 2011
   dwar il-proċeduri u r-rekwiżiti għall-għażla, il-ħatra u s-sostituzzjoni tal-membri tal-Kumitat Xjentifiku Konsultattiv tal-Bord Ewropew dwar ir-Riskju Sistemiku
   (BERS/2011/2)
   2011/C 39/09
   IL-BORD ĠENERALI TAL-BORD EWROPEW DWAR IR-RISKJU SISTEMIKU,
   Wara li kkunsidra r-Regolament (UE) Nru 1092/2010 tal-Parlament Ewropew u tal-Kunsill tal-24 ta' Novembru 2010 dwar is-sorveljanza makroprudenzjali fl-Unjoni Ewropea tas-sistema finanzjarja u li jistabbilixxi Bord Ewropew dwar ir-Riskju Sistemiku (1), u b'mod partikolari l-Artikolu 12 tiegħu,
   Wara li kkunsidra d-Deċiżjoni BERS/2011/1 tal-Bord Ewropew dwar ir-Riskju Sistemiku tal-20 ta’ Jannar 2011 li tadotta r-Regoli tal-Proċedura tal-Bord Ewropew dwar ir-Riskju Sistemiku, u b’mod partikolari l-Artikolu 11 tagħha,
   ADOTTA DIN ID-DEĊIŻJONI:
   Artikolu 1
   Sejħa għal espressjonijiet ta’ interess
   1.   Il-Bord Ewropew dwar ir-Riskju Sistemiku (BERS) għandu jippubblika sejħa għal espressjonijiet ta’ interess għal esperti esterni sabiex jinħatru bħala membri tal-Kumitat Xjentifiku Konsultattiv (KXK) tal-BERS.
   2.   Is-sejħa għal espressjonijiet ta’ interess għandha, inter alia, tiddeskrivi: (a) ir-rwol u l-kompożizzjoni tal-KXK; (b) il-kriterji tal-eliġibbiltà u tal-għażla u l-modalitajiet tal-ħatra; (ċ) l-aspetti ekonomiċi tal-mandat; (d) il-proċedura tal-applikazzjoni, inkluża l-iskadenza għall-irċevuta tal-applikazzjonijiet.
   3.   Is-sejħa għal espressjonijiet ta’ interess għandha tiġi ppubblikata fil-Ġurnal Uffiċjali tal-Unjoni Ewropea u fis-siti elettroniċi tal-BERS u tal-istituzzjonijiet li minnhom il-Bord Ġenerali tal-BERS jieħu l-membri tiegħu. Fejn xieraq, il-BERS jista’ jippubblika s-sejħa għal espressjonijiet ta’ interess permezz ta’ mezzi oħra. F’każ ta’ diskrepanzi bejn il-verżjonijiet differenti li jiġu ppubblikati, il-verżjoni ppubblikata fil-Ġurnal Uffiċjali għandha tkun awtentika u għandha tieħu l-preċedenza fuq verżjonijiet oħra.
   4.   L-iskadenza għas-sottomissjoni tal-applikazzjonijiet tal-kandidati għandha tkun ta’ 21 jum tal-kalendarju wara l-pubblikazzjoni tas-sejħa għal espressjonijiet ta’ interess fil-Ġurnal Uffiċjali.
   Artikolu 2
   Għażla tal-membri tal-KXK
   1.   Il-Kumitat ta’ Tmexxija għandu jagħżel il-kandidati li għandhom jiġu proposti lill-Bord Ġenerali bħala membri tal-KXK u dawk adattati għall-inklużjoni fil-lista ta’ riżerva.
   2.   Il-Kumitat ta’ Tmexxija għandu jevalwa l-kandidati skont il-kriterji tal-għażla stabbiliti fl-Artikolu 3.
   3.   Il-Kumitat ta’ Tmexxija għandu jimla formola ta’ valutazzjoni individwali għal kull kandidat, li tinkludi sommarju li jemfasizza l-merti u n-nuqqasijiet speċifiċi tagħhom u konklużjoni li tirrigwarda kemm huma adattati sabiex jinħatru bħala membru tal-KXK jew biex jiġu inklużi fil-lista ta’ riżerva msemmija fl-Artikolu 4.
   4.   Il-Kumitat ta’ Tmexxija għandu jippreżenta r-riżultati tal-proċess ta’ għażla lill-Bord Ġenerali għall-approvazzjoni.
   5.   Il-Kap tas-Segretarjat tal-BERS għandu jagħti appoġġ lill-Kumitat ta’ Tmexxija fit-tħejjija u l-organizzazzjoni tax-xogħol għall-għażla tal-membri tal-KXK. Is-Segretarjat tal-BERS għandu jipprovdi appoġġ tekniku u loġistiku lill-Kumitat ta’ Tmexxija. Fejn meqjus xieraq mill-Kumitat ta’ Tmexxija, is-Segretarjat tal-BERS jista’ jkun assistit minn persunal magħzul tal-istituzzjonijiet li minnhom il-Bord Ġenerali tal-BERS jieħu l-membri tiegħu.
   Artikolu 3
   Il-kriterji tal-għażla
   1.   Skont l-Artikolu 12(1) tar-Regolament (UE) Nru 1092/2010, membri tal-KXK għandhom jintgħażlu fuq il-bażi tal-kompetenza ġenerali u l-esperjenza differenti tagħhom f’oqsma akkademiċi jew setturi oħra, b’mod partikolari f’impriżi żgħar u ta’ daqs medju jew trejdjunjins, jew bħala fornituri jew konsumaturi ta’ servizzi finanzjarji.
   Il-kriterji tal-għażla għall-KXK għandhom jinkludu b’mod partikolari:
   
               (a)
            
            
               għarfien espert profond dwar is-settur finanzjarju u r-relazzjonijiet tiegħu mal-ekonomija aktar wiesgħa u kompetenza ġenerali ppruvata fi kwistjonijiet ta’ riskju sistemiku, b’mod partikolari fil-livell tal-Unjoni;
            
         
               (b)
            
            
               kontribut xjentifiku għall-interpretazzjoni tar-relazzjoni bejn is-setturi msemmija fl-Artikolu 12 tar-Regolament (UE) Nru 1092/2010;
            
         
               (c)
            
            
               Ph.D fil-finanzi, l-ekonomija jew qasam rilevanti ieħor, jew kwalifiki ekwivalenti, esperjenza akkademika soda f’università, bħal professorat, f’qasam wieħed jew aktar ta’ rilevanza għall-BERS u/jew b’rekord b’saħħtu ta’ pubblikazzjoni;
            
         
               (d)
            
            
               il-kapaċità ta’ peer reviewing ta’ xogħol xjentifiku u pubblikazzjonijiet, u ta’ analiżi ta’ informazzjoni u inkartamenti kumplessi;
            
         
               (e)
            
            
               esperjenza professjonali f’ambjent multidixxiplinari, preferibbilment f’kuntest internazzjonali;
            
         
               (f)
            
            
               ħiliet ta’ komunikazzjoni bl-Ingliż bil-miktub u orali li huma pprovati, abbażi ta' esperjenza fit-tagħlim, preżentazzjonijiet pubbliċi, parteċipazzjoni attiva f’laqgħat ta’ esperti u pubblikazzjonijiet.
            
         Il-BERS jista’ jipprovdi għal kriterji tal-għażla addizzjonali fis-sejħiet għal espressjonijiet ta’ interess.
   2.   Impjegati tal-istituzzjonijiet li minnhom il-Bord Ġenerali tal-BERS jieħu l-membri tiegħu (2) mhumiex eliġibbli biex japplikaw.
   Artikolu 4
   Lista ta’ riżerva
   1.   Il-lista ta’ riżerva għandha tinkludi kandidati li ma jinħatrux bħala membri tal-KXK, għalkemm ma jkunux ġew skartati fil-proċess tal-għażla.
   2.   F’każ ta’ pożizzjoni vakanti fil-KXK, il-Kumitat ta’ Tmexxija għandu, bla ħsara għal paragrafu 3, jagħżel kandidat ġdid mil-lista ta' riżerva kkumpilata skont l-Artikolu 2(1) u jipproponihom lill-Bord Ġenerali bħala membru tal-KXK għal mandat ta’ erba’ snin li jista’ jiġġedded.
   3.   Il-lista ta’ riżerva għandha tkun valida għal perijodu ta' sentejn mill-approvazzjoni tagħha. Il-validità tagħha tista’ tiġi estiża sakemm tiġi ppubblikata sejħa għal espressjonijiet ta’ interess ġdida.
   Artikolu 5
   President u Viċi-Presidenti tal-KXK
   1.   Il-Kumitat ta’ Tmexxija għandu jiżgura illi mill-anqas sitta mill-ħmistax-il kandidat jistgħu potenzjalment jinħatru rispettivament bhala President u Viċi-Presidenti tal-KXK.
   2.   Il-President u ż-żewġ Viċi-Presidenti tal-KXK għandhom ikollhom kull wieħed livell għoli ta’ esperjenza u għerf rilevanti, pereżempju permezz tal-isfond akkademiku tagħhom fis-settur bankarju, tas-swieq tat-titoli, jew l-assigurazzjoni u l-pensjonijiet tax-xogħol.
   3.   Il-President tal-BERS għandu jipproponi kandidati lill-Bord Ġenerali għall-post ta’ President u ż-żewġ Viċi-Presidenti tal-KXK.
   4.   Il-President u ż-żewġ Viċi-Presidenti tal-KXK għandhom ikunu ċittadini tal-Unjoni Ewropea.
   5.   Il-presidenza tal-KXK għandha ddur kull 16-il xahar bejn il-President maħtur u ż-żewġ Viċi-Presidenti.
   Artikolu 6
   Ħatra
   1.   Il-Bord Ġenerali jista' japprova l-proposti tal-Kumitat għat-Tmexxija jew jitlob lill-Kumitat għat-Tmexxija biex jipproponi kandidati oħrajn bħala membri tal-KXK minn fost dawk li ma jkunux skartati mill-Kumitat għat-Tmexxija.
   2.   Il-President u ż-żewġ Viċi-Presidenti tal-KXK għandhom jinħatru mill-Bord Ġenerali wara proposta mingħand il-President tal-BERS.
   3.   L-esperti magħżula għandhom jinħatru fil-kapaċità personali tagħhom. Għalhekk huma m’għandhomx jiddelegaw ir-responsabbiltajiet tagħhom lil membru ieħor jew lil parti terza, ħlief għall-President u ż-żewġ Viċi-Presidenti tal-KXK fil-każijiet u taħt il-kundizzjonijiet stabbiliti fir-Regoli ta’ Proċedura tal-BERS.
   4.   Il-ħatriet kollha għandhom ikunu soġġetti għall-kontrofirmar mill-espert tal-ittra tal-ħatra mingħand il-President tal-BERS, il-firma tal-kuntratt mal-Bank Ċentrali Ewropew dwar l-indennizz u r-rimborż ta’ spejjeż, u l-għoti tad-dikjarazzjonijiet deskritti fl-Artikolu 7.
   Artikolu 7
   Dikjarazzjonijiet
   1.   L-esperti magħżulin għall-ħatra bħala membri tal-KXK għandhom jagħmlu dikjarazzjoni ta’ impenn li jaġixxu indipendentement minn kull influwenza esterna u biex fil-qadi ta’ dmirijiethom jitmexxew mill-interess pubbliku tal-Unjoni kollha. Għal dan il-għan, huma għandhom jagħmlu dikjarazzjoni ta’ impenn u dikjarazzjoni tal-interessi billi jużaw Mudelli 1 u 2 tal-Anness. Id-dikjarazzjoni tal-interessi għandha tindika kwalunkwe interess jew interessi diretti jew indiretti li jistgħu jkunu kkunsidrati bħala ta’ ħsara għall-indipendenza tagħhom jew l-assenza ta’ interessi bħal dawn.
   2.   Membri tal-KXK għandhom jiffirmaw dikjarazzjoni bil-miktub illi huma jikkonformaw mar-regoli tal-kunfidenzjalità billi jużaw Mudell 3 tal-Anness.
   3.   Il-President u ż-żewġ Viċi-Presidenti għandhom jiffirmaw dikjarazzjoni bil-miktub li tikkonferma illi huma ma għandhom l-ebda funzjoni fl-industrija finanzjarja.
   4.   Il-membri tal-KXK għandhom jintrabtu li jimxu mal-Kodiċi ta’ Kondotta li jadotta l-Bord Ġenerali tal-BERS.
   5.   Id-dikjarazzjonijiet hawn fuq imsemmija għandhom isiru pubbliċi fis-sit elettroniku tal-BERS. Kull tibdil b’rabta ma’ dawn id-dikjarazzjonijiet għandu jkun innotifikat immedjatament lill-Kap tas-Segretarjat tal-BERS.
   Artikolu 8
   Tmiem u sostituzzjoni
   1.   Il-Bord Ġenerali jista' jittermina l-mandat ta’ espert fiċ-ċirkostanzi li ġejjin:
   
               (a)
            
            
               fejn jirriżenja l-espert jew il-mandat tiegħu jiskadi mingħajr ma jiġġedded;
            
         
               (b)
            
            
               fejn l-espert ma jattendix għal tliet laqgħat regolari konsekuttivi tal-KXK, sakemm ma jippruvawx illi raġunijiet ta’ saħħa wasslu biex l-attendenza ma tkunx possibbli;
            
         
               (c)
            
            
               f’każ ta’ kunflitt ta’ interess, ksur ta’ dmir jew nuqqas serju fl-imġiba.
            
         2.   Jekk il-mandat ta’ membru tal-KXK jintemm qabel it-tmien tat-terminu tagħhom ta’ erba’ snin, japplika l-Artikolu 4(2) u (3).
   3.   Il-President jew il-Viċi-Presidenti jistgħu jiġu sostitwiti minn membru li qed iservi fil-KXK, li jista’ huwa stess jiġi sostitwit skont il-proċedura deskritta f’paragrafu 2.
   4.   Fuq proposta tal-Kumitat għat-Tmexxija, il-Bord Ġenerali jista’ jiddeċiedi illi jġedded il-mandat ta’ membru tal-KXK għal erba’ snin oħra mal-iskadenza tiegħu.
   Artikolu 9
   Pubblikazzjoni
   Din id-Deċiżjoni għandha tiġi ppubblikata fil-Ġurnal Uffiċjali tal-Unjoni Ewropea.
   
      Magħmul fi Frankfurt am Main, l-20 ta’ Jannar 2011.
      
         
            Il-President tal-BERS
         
         Jean-Claude TRICHET
      
   
   
      (1)  ĠU L 331, 15.12.2010, p. 1.
   
      (2)  Il-Bank Ċentrali Ewropew, il-banek ċentrali nazzjonali tal-Istati Membri tal-Unjoni Ewropea, il-Kummissjoni, l-Awtorità Ewropea ta’ Sorveljanza (l-Awtorità Bankarja Ewropea), l-Awtorità Ewropea ta’ Sorveljanza (l-Awtorità Ewropea għall-Assigurazzjoni u l-Pensjonijiet tax-Xogħol), l-Awtorità Ewropea ta’ Sorveljanza (l-Awtorità Ewropea għat-Titoli u s-Swieq), l-awtoritajiet superviżorji nazzjonali kompetenti, il-Kumitat Ekonomiku u Finanzjarju.
   
      ANNESS
      MUDELL 1:   IMPENN TA’ INDIPENDENZA
      Isem: 
      Jien b'dan nintrabat li naġixxi indipendentement minn kull influwenza esterna u li naġixxi biss fl-interess tal-Unjoni.
      B’mod partikolari, naf illi jien obbligat nagħmel dikjarazzjoni annwali tal-interess bil-miktub u li f’kull laqgħa tal-Kumitat Xjentifiku Konsultattiv (KXK) niddikjara kull interess illi jista’ jiġi meqjus bħala ta’ ħsara għall-indipendenza tiegħi b’rabta mas-suġġetti fuq l-aġenda jew mal-kontribut tiegħi għax-xogħol tal-KXK b’mod ġenerali.
      Jiena ser nirrapporta immedjatament lill-KXK kull tentattiv minn terzi persuni biex jinfluwenzawni direttament jew indirettament minħabba l-mandat tiegħi.
      Magħmul fi  fil- 
      Firma: 
      MUDELL 2:   DIKJARAZZJONI TAL-INTERESS TAL-MEMBRI
      Isem: 
      Informazzjoni dwar interessi diretti jew indiretti potenzjalment rilevanti għax-xogħol tal-Kumitat Xjentifiku Konsultattiv (KXK) u għall-missjoni tal-Bord Ewropew dwar ir-Riskju Sistemiku (BERS).
      
                  (1)
               
               
                  Interess dirett (benefiċċji finanzjarji li jirriżultaw minn, pereżempju, impieg, xogħol mogħti b’kuntratt, investimenti, miżati eċċ.):
               
            
                  (2)
               
               
                  Interessi indiretti (benefiċċji finanzjarji indiretti, eż għotjiet, sponsers, jew benefiċċji oħra):
               
            
                  (3)
               
               
                  Interessi li jirriżultaw mill-attivitajiet professjonali tal-membru jew il-qraba tagħhom:
               
            
                  (4)
               
               
                  Sħubija jew affiljazzjoni illi l-membru għandu f’organizzazzjonijiet jew korpi jew klabbs b’interess fix-xogħol tal-KXK jew fil-missjoni tal-BERS:
               
            
                  (5)
               
               
                  Interessi oħra jew fatti illi l-membru jqis bħala rilevanti:
               
            Dikjarazzjoni:
      Niddikjara b’kelma tal-unur illi l-informazzjoni mogħtija hawn fuq hija vera u kompluta.
      Jiena ser nikkomunika immedjatament lill-KXK u lis-Segretarjat tal-BERS kull bidla li tikkonċerna l-informazzjoni fuq imsemmija.
      Magħmul fi  fil- 
      Firma: 
      MUDELL 3:   DIKJARAZZJONI DWAR IL-KUNFIDENZJALITÀ
      Isem 
      Jien b’dan niddikjara illi naf bl-obbligu tiegħu li nirrispetta l-kunfidenzjalità.
      Jiena obbligat li ma niżvelax informazzjoni miksuba bħala riżultat tas-sħubija tiegħi fil-Kumitat Xjentifiku Konsultattiv (KXK) u tax-xogħol tiegħi għall-Bord Ewropew dwar ir-Riskju Sistemiku, sakemm mhux awtorizzat li nagħmel mod ieħor.
      Jiena ser nirrispetta ukoll in-natura kunfidenzjali tal-opinjonijiet espress minn membri oħra tal-KXK jew osservaturi jew parteċipanti oħra matul id-diskussjonijiet f'laqgħat jew mogħtija bil-miktub.
      Magħmul fi  fil- 
      Firma: